【明報專訊】證監會噚日向一家對冲基金管理公司Segantii Capital Management Limited（Segantii）、公司董事兼投資總監Simon Sadler及前交易員Daniel La Rocca展開刑事法律程序，話佢地喺2017年6月嘅一宗大手交易前，就一家香港上市公司嘅股份有內幕交易。被告噚日朝早到東區裁判法院應訊時毋須答辯，案件押後至6月12日。
講開Simon Sadler，佢係Segantii創辦人，亦同時係英甲足球球隊黑池（Blackpool）嘅班主。佢本身喺本港金融界都有知名度，《金融時報》2022年有篇講佢嘅報道，標題為Blackpool's block trade king（「黑池嘅大宗交易之王」），報道話佢同佢間公司都好熱中於大宗交易買賣，Banker如果有貨想出，第一時間都會諗起佢。佢喺2019年用1000萬英鎊收購咗佢家鄉嘅黑池足球隊，今季黑池喺英甲聯賽排名第8，距離排第6嘅班士尼差3分，唔能夠透過附加賽爭取升上英冠。